Papahānaumokuākean merellinen kansallismonumentti

|  |  |
| --- | --- |
| Sijainti | 
Havaiji, Yhdysvallat |
| Pinta-ala | 
1 508 870 km² |

Hallinto| Tyyppi | 
Kansallismonumentti, merensuojelualueView and modify data on Wikidata  |
| Perustettu | 
2006 |
| Hallinto | 
Yhdysvaltain kala- ja villieläinvirasto (en), NOAA, Hawai'i Department of Land and Natural Resources (en), Office of Hawaiian AffairsView and modify data on Wikidata  |

Karttamuokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Papahānaumokuākean merellinen kansallismonumentti** (engl. *Papahānaumokuākea Marine National Monument*) on luonnonsuojelualue Tyynellämerellä Luoteisilla Havaijisaarilla. Kymmenen atollia ja laajan merialueen kattava suojelualue on pinta-alaltaan noin 1,5 miljoonaa neliökilometriä.

Sijainti
--------

Papahānaumokuākean merellinen kansallismonumentti sijaitsee Tyynellämerellä Luoteisilla Havaijisaarilla. Se on pinta-alaltaan noin 1,5 miljoonaa neliökilometriä, kooltaan suurempi kuin kaikki Yhdysvaltain kansallispuistot yhteenlaskettuna.

Papahānaumokuākeaan kuuluu kymmenen atollia, joista suurin on Midway. Sen pinta-ala on 592 hehtaaria. Yli 100 hehtaarin atolleja ovat myös Laysan (414) ja Lisianski (148). Muut atollit ovat Kure, Nihoa, Pearl and Hermes Atoll, French Frigate Shoals, Mokumanamana, Gardner Pinnacles ja Maro Reef.

Luonto
------

### Kasvillisuus

Papahānaumokuākean merialueelta tunnetaan 353 merilevä- ja 2 meriheinälajia. Merilevälajisto on suhteellisen samantapainen koko alueella. Siihen kuuluu muun muassa Chlorophyta-, Rhodophyta-, Phaeophyta- ja Cyanophyta-lajeja. *Halimeda*-suvun viherleviä löytyi vuonna 2004 yli 70 prosentilta tutkituista alueista.

Papahānaumokuākean maa-alue on suhteellisen pieni, mutta sieltä löytyy monia kotoperäisiä lajia. Useimmat lajit ovat suolaa ja kuivuutta kestäviä kasveja. Monia kasveja on kuollut sukupuuttoon saarilta eurooppalaisten tulon jälkeen vieraslajien takia. Joillain alueilla sen sijaan on tiheästi lajeja, jotka ovat rottien takia hävinneet Havaijin pääsaarilta. Tällaisia lajeja ovat muun muassa leuhupalmuihin kuuluva *Pritchardia remota* ja kolibrinpapuihin kuuluva *Sesbania tomentosa*.

### Eläimet

Pehmytkoralleja on erityisesti Papahānaumokuākean keskiosien saarien ympäristössä, kun taas kivikoralleja on erityisesti pohjoisimmilla ja kaakkoisimmilla saarilla. Pehmytkoralleista *Sinularia*- ja *Palythoa*-sukujen lajit ovat yleisimmät. *Acropora*-suvun pöytäkoralleja ei tavata muualla Havaijilla, mutta Papahānaumokuākealla niitä on seitsemän lajia. Syvänmeren korallilajeja on löytynyt 365–406 metrin syvyydestä. Yli 500 metrin syvyydestä löytyy sulkakoralleja ja sienieläimiä, mutta alueen syvänmeren lajistoa on tutkittu vain vähän.

Merinisäkkäistä Papahānaumokuākealla elää muun muassa erittäin uhanalainen havaijinhylje. Sen lisäksi saaren rannat ovat liemikilpikonnan tärkeä lisääntymispaikka.

Papahānaumokuākean saarilla pesii vuosittain 5,5 miljoonaa lintua. Peräti 99 prosenttia maailman havaijinalbatrosseista ja 98 prosenttia mustajalka-albatrosseista pesii saarilla. Lisäksi japaninalbatrossikanta on merkittävä.

Saarten rannoilla on havaittu 47 rantalajia, mutta niistä suurin osa on vain vierailevia lintuja. Muuttolinnuista saaret ovat erityisen merkittäviä siperiankurmitsalle, alaskankuoville, harmaaviklolle ja karikukolle. Papahānaumokuākeallä elää myös neljä kotoperäistä maalintua, nihoanpalila, laysaninpalila, laysaninkerttunen ja laysaninsorsa.

Lähteet
-------

* Papahānaumokuākea (zip) (Zip-tiedosto, jossa on pdf-tiedostona Wrangelinsaaren arviointi monien muiden maailmanperintökohteiden kanssa)  11/2011. UNEP. Viitattu 27.11.2016. (englanniksi)[vanhentunut linkki]
* The United States of America’s Nomination of Papahānaumokuākea Marine National Monument (pdf)  2008. State of Hawai’i, National Oceanic and Atmospheric Administration, Office of Hawaiian Affairs ja U.S. Fish and Wildlife Service. Viitattu 13.3.2017. (englanniksi)

### Viitteet

1. ↑  About Papahānaumokuākea National Ocean Service. Viitattu 13.3.2017. (englanniksi)
2. ↑  The United States of America’s Nomination of Papahānaumokuākea Marine National Monument, s. 62.
3. 1 2  Papahānaumokuākea, s. 4.
4. 1 2 3 4  Papahānaumokuākea, s. 5.

Aiheesta muualla
----------------

* Kuvia tai muita tiedostoja aiheesta **Papahānaumokuākea** Wikimedia Commonsissa

Unescon maailmanperintökohteet Yhdysvalloissa

* Cahokia
* Carlsbad Caverns
* Chacon kanjoni
* Everglades
* Grand Canyon
* Great Smoky Mountains
* Hawaii Volcanoes
* Independence Hall
* Kluane / Wrangell-St. Elias / Glacier Bay / Tatshenshini-Alsek (Kanadan kanssa)
* La Fortaleza ja San Juan National Historic Site
* Mammoth Cave
* Mesa Verde
* Monticello ja Virginian yliopisto
* Olympic
* Papahānaumokuākea
* Pueblo de Taos
* Redwood
* Vapaudenpatsas
* Waterton Glacier (Kanadan kanssa)
* Yellowstone
* Yosemite